
GARCH modellek a pénzügyi kockázatok észlelésében

Dolgozatunkban az ökonometriai módszertan alkalmazásával a részvénypiac 2008 őszén végbement zuhanását vizsgáljuk. Azt feltételezzük, hogy a GARCH regresszióra támaszkodó technikai elemzés, legalábbis rövid távon, előre jelezhette volna a buborék kidurranását, és a nagymértékű árfolyamesés bekövetkezését.  A makrogazdasági folyamatok leírása ezúttal csak annyiban fontos számunkra, hogy láthassuk: miképpen járult hozzá a kedvezőtlen makrogazdasági környezet a részvénypiaci árfolyamok tartós túlértékeltségéhez, majd végül a buborék kidurranásához.
Ez után dolgozatunk második fejezetében elkészítjük a GARCH modellen alapuló technikai elemzésünket. Ez által olyan piaci körülmény azonosítására törekszünk, mely segítségével a részvénypiaci buborék 2008 őszén történt kidurranása előre jelezhető lett volna. E jellemző piaci körülmény feltárásában pedig olyan intuitív kockázati mértékre támaszkodunk, melyet a GARCH modell becsült paramétereinek felhasználásával kapunk. Ezt megelőzően, a másfejezet során bemutatjuk az autoregresszív feltételes heteroszkedaszticitású modell (autoregressive conditional heteroscedasticity) felépítéséhez, koncepciójának megértéshez szükséges alapfogalmakat. Ez után, a pénzügyi idősorok jellemző tulajdonságait vizsgálva, eljutunk a feltételes heteroszkedaszticitás fogalmáig. Miután megismerkedtünk a pénzügyi idősorok jellegzetességeivel, megállapítjuk, hogy a GARCH modell elemzésünk alkalmas eszköze lehet. Előbb az ARCH alapmodellt definiáljuk, majd ez után írjuk le annak általánosított változatát (GARCH).
Mivel technikai elemzésünkben a 2008 őszén bekövetkezett strukturális törés előjeleit szeretnénk feltárni, ezért a gördülő regresszió (rolling regression) technikáját alkalmazva igyekszünk bizonyos fokig reflektálni a rezsimváltó modellek következtetéseire. Technikai elemzésünk eredményét értelemszerűen grafikonokon ábrázoljuk. 
Ugyanakkor, mivel dolgozatunkban elsődlegesen a szakmaiság szempontját igyekszünk szem előtt tartani, rámutatunk elemzésünk ellentmondásaira is. Ezzel összhangban dolgozatunkat kitekintéssel zárjuk, ahol az ökonometriai modellekre épülő kockázatmenedzsment határait, kihívásait igyekszünk felvázolni.



